CELEX: 32020R2192
Language: sl
Date: 2020-12-07 00:00:00
Title: Delegirana uredba Komisije (EU) 2020/2192 z dne 7. decembra 2020 o spremembi Priloge II k Uredbi (ES) št. 853/2004 Evropskega parlamenta in Sveta glede identifikacijske oznake, ki jo je treba uporabiti za nekatere proizvode živalskega izvora v Združenem kraljestvu v zvezi s Severno Irsko (Besedilo velja za EGP)

23.12.2020   
               
               
                  SL
               
               
                  Uradni list Evropske unije
               
               
                  L 434/10
               
            
         DELEGIRANA UREDBA KOMISIJE (EU) 2020/2192
         z dne 7. decembra 2020
         o spremembi Priloge II k Uredbi (ES) št. 853/2004 Evropskega parlamenta in Sveta glede identifikacijske oznake, ki jo je treba uporabiti za nekatere proizvode živalskega izvora v Združenem kraljestvu v zvezi s Severno Irsko
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 10(1) Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 853/2004 določa posebna higienska pravila za živila živalskega izvora za nosilce živilske dejavnosti. Konkretno, Priloga II k Uredbi (ES) št. 853/2004 določa zahteve v zvezi z identifikacijsko oznako, ki jih morajo nosilci živilske dejavnosti uporabljati na nekaterih proizvodih živalskega izvora, vključno z zahtevami glede oznak držav, ki jih morajo uporabljati države članice in tretje države.
                  
               
                     (2)
                  
                  
                     V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (sporazum o izstopu) ter zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, se Uredba (ES) št. 853/2004, kot tudi akti Komisije, ki na njej temeljijo, še naprej uporablja za Združeno kraljestvo in v njem v zvezi s Severno Irsko po koncu prehodnega obdobja. Zato je treba spremeniti zahteve iz Priloge II k navedeni uredbi v zvezi z identifikacijsko oznako, ki bi jo bilo treba uporabljati v Združenem kraljestvu v zvezi s Severno Irsko.
                  
               
                     (3)
                  
                  
                     Prilogo II k Uredbi (ES) št. 853/2004 bi bilo zato treba ustrezno spremeniti.
                  
               
                     (4)
                  
                  
                     Ker se prehodno obdobje iz sporazuma o izstopu konča 31. decembra 2020, bi se ta uredba morala uporabljati od 1. januarja 2021 –
                  
               SPREJELA NASLEDNJO UREDBO:
         
            Člen 1
            Priloga II k Uredbi (ES) št. 853/2004 se spremeni v skladu s Prilogo k tej uredbi.
         
         
            Člen 2
            Ta uredba začne veljati tretji dan po objavi v Uradnem listu Evropske unije.
            Uporablja se od 1. januarja 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 7. decembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 139, 30.4.2004, str. 55.
      
      
         
            PRILOGA
            V Prilogi II k Uredbi (ES) št. 853/2004 v delu B oddelka I se drugi pododstavek točke 6 nadomesti z naslednjim:
            
               „Za države članice (*1) pa so te oznake BE, BG, CZ, DK, DE, EE, GR, ES, FR, HR, IE, IT, CY, LV, LT, LU, HU, MT, NL, AT, PL, PT, SI, SK, FI, RO, SE in UK(NI).
            
            
               (*1)  V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo ter zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu za namene te priloge sklici na države članice vključujejo Združeno kraljestvo v zvezi s Severno Irsko.““